**Belgilab berilgan vazifalar ijrosi yuzasidan 2022- yilning
2- choragida amalga oshirilgan ishlar**

Kengashning kengaytirilgan yig‘ilishini Toshkent viloyati statistika boshqarmasi boshlig‘i Sh.Jamoldinov ochib berdi va yig‘ilish kun tartibi bilan ishtirokchilarni tanishtirib o‘tdi.

O‘zbekiston Respublikasi Prezidentining 2022- yil 22- yanvardagi PF–60-son Farmoni bilan tasdiqlangan “2022-2026 yillarga mo‘ljallangan Yangi O‘zbekistonning taraqqiyot strategiyasini “Inson qadrini ulug‘lash va faol mahalla yili”da amalga oshirishga doir DavlatDasturi” doirasida tizim oldigabelgilab berilgan topshiriqlarni so‘zsiz, sifatli va o‘z muddatida ijrosini ta’minlash borasida 2022- yilning II choragida amalga oshirilgan ishlar hamda viloyat statistika organlari oldida turgan kelgusidagi ustuvor vazifalar haqida gapirib o‘tdi.

Shuningdek, “2022- yil uchun Statistika ishlari dasturi” doirasida boshqarma hamda tumanlar va shahar statistika bo‘limlari tomonidan 2022- yilning II choragida amalga oshirilgan ishlar, pirovardida ishlab chiqilgan tahliliy-statistik ma’lumotlarni keltirib o‘tdi.

Jumladan, dastlabki ma’lumotlarga ko‘ra, 2022- yilning yanvar-iyun oylarida Toshkent viloyatining yalpi hududiy mahsuloti hajmi joriy narxlarda **42 905,1** mlrd. so‘mni tashkil etdi va 2021- yilning mos davri bilan taqqoslaganda **6,1** % ga o‘sdi.

Shuningdek, viloyat korxonalari tomonidan 2022- yilning yanvar-iyun oylari davomida **43 564**,1mlrd. so‘mlik sanoat mahsulotlari ishlab chiqarilgan bo‘lib, sanoat ishlab chiqarishi fizik hajmi indeksi **107,2** % ni tashkil etdi.

Qishloq, o‘rmon va baliqchilik xo‘jaligi mahsulot (xizmat)larining umumiy hajmi **14 014,8** mlrd. so‘mni tashkil etib, 2021- yilning mos davriga nisbatan o‘sish sur’ati **101,2** % ga yetdi.

2022- yilning yanvar-iyun oylarida investitsion faollikning oshganligi kuzatilib, asosiy kapitalga o‘zlashtirilgan investitsiyalar hajmining 2021- yilning mos davriga nisbatan o‘sish sur’ati **104,0** % ni tashkil etdi. Viloyatda jami **5 617,2** mlrd. so‘mlik qurilish ishlari bajarilib, o‘sish sur’ati **110,6** % ga teng bo‘ldi.

Davlat xizmatlari agentligi tomonidan ro‘yxatdan o‘tgan korxonalar va tashkilotlar soni 2022- yilning 1- iyul holatiga ko‘ra (fermer va dehqon xo‘jaliklarisiz) **57 898** tani tashkil etib, ulardan **52 728** tasi yoki **106,7** % i faoliyat ko‘rsatmoqda. 2022- yilning yanvar-iyun oylarida viloyatda **3 841** ta korxona va tashkilotlar yangi tashkil etildi, bu esa 2021- yilning mos davriga nisbatan **865** taga kam.

Dastlabki ma’lumotlarga ko‘ra, 2022- yilning yanvar-iyun oylarida ko‘rsatilgan bozor xizmatlari hajmi **12 112,1** mlrd. so‘mni, 2021- yilning mos davriga nisbatan o‘sish sur’ati **115,3** % ni tashkil etdi.

Chakana savdo tovar aylanmasi **13 653,7** mlrd. so‘mni tashkil etib, 2021- yilning mos davriga nisbatan 113,4 % ga oshdi. Viloyatning tashqi savdo aylanmasi 2022- yilning yanvar-iyun oylarida **2 580,8** mln. AQSH dollarini, jumladan eksport – **1 018,8** mln. AQSH dollarini va import – **1 562,0** mlrd. AQSH dollarini tashkil etdi.

Dastlabki ma’lumotlarga ko‘ra, 2022- yilning 1- iyul holatiga ko‘ra viloyat bo‘yicha doimiy aholi soni **2 962,5** ming kishini tashkil etib, yil boshidan 22,8 ming kishiga yoki 0,8 % ga o‘sdi.

So‘z yakunida, viloyat statistika boshqarmasi boshlig‘i Sh.Jamoldinov yig‘ilish davomida kun tartibiga muvofiq, tizimda “Statistika dasturi”ning ijrosi hamda Kengashning 2022- yil I yarim yillik ish rejasiga kiritilgan tadbirlarning bajarilishi bo‘yicha boshqarmaning mutasaddilari tomonidan hisobotlar berish jarayonida har bir masalani atroflicha muhokama qilinishini ta’kidladi va kun tartibidagi navbatdagi masala muhokamasiga o‘tilishini e’tirof etdi.